《馆中移植桃花和四兄兼答诸客》
明代·区大相

海上求仙客，河阳宰邑人。曰予从宦侣，偶与二事均。

卜筑宫城从，地接仙源邻。休沐情既暇，丘壑念弥伸。

此花何灼灼，其叶亦蓁蓁。移为瑶水树，种作绥山春。

光风泛紫艳，轻霞簇红鳞。拂绶凝锦绮，当杯晕朱唇。

未留西母核，先献华林珍。门庭无杂莳，蹊径绝纤尘。

愿以千岁实，来荐帝园新。君问种桃者，宁知非避秦。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。